ועדת הכנסת, כנסת 17, פרוטוקול מספר 12, 2006-06-12 10:30

רוחמה אברהם-בלילא: בוקר טוב לכולם, אני מתכבדת לפתוח את ישיבת ועדת הכנסת.

רוחמה אברהם-בלילא: הנושא הראשון על סדר היום, הצעה לסדר היום של חבר הכנסת יעקב מרגי.

יעקב מרגי: בעקבות השמועות שהתרוצצו בתקשורת בעניין כניסה לחדרה של חברת הכנסת רוחמה אברהם, אני מציע שוועדת הכנסת תבדוק את הנושא, כמו כן, שחברת הכנסת רוחמה אברהם תפסול עצמה לשבת בוועדה.

אפרים סנה: אולי ועדת האתיקה.

יעקב מרגי: מדובר בנושאים הקשורים לניהול הכנסת ולכן אני חושב שוועדת הכנסת צריכה לדון בנושא.

אביגדור יצחקי: ראשית, הסדרנים בבית הזה צריכים להיות רגישים יותר בפתיחת חדרים.

רוחמה אברהם-בלילא: אם תחליטו שצריך להתקיים דיון כזה בוועדה, כמובן שאפסול את עצמי מלדון בנושא הזה, אבל אני מרגישה צורך לדבר בנושא ואני מודה לחבר הכנסת מרגי שהעלה את הסוגייה.

רוחמה אברהם-בלילא: אספר בקצרה מה היה ונעבור לנושא הבא.

רוחמה אברהם-בלילא: אני סבורה שהלך הרוחות והשמועות המסתובבות בבניין בימים האחרונים לא לעניין וזה מציג את כל אחד מבין חברי הכנסת באור מאוד מאוד מביך.

רוחמה אברהם-בלילא: אני לא אתייחס לסרט שראיתי, אני לא אתייחס לעובדות, אני סבורה שזה תפקידה של ועדת האתיקה לבחון את הסוגייה, בפרט כאשר הסוגייה נחלקת לשניים, האחד, בנושא המנהלתי, שמי שמטפל בעניין הזה הוא מנכ"ל הכנסת.

רוחמה אברהם-בלילא: ובנושא הפרלמנטרי, זה קשור לחבר כנסת ולשתי העוזרות של חבר כנסת כזה או אחר.

רוחמה אברהם-בלילא: הסרט שראיתי מדבר בעד עצמו, יש ממצאים חמורים בסרט הזה ואני לא מתכוונת לעבור על כך לסדר היום, בין אם אצטרך לטפל בזה באופן אישי ובין אם ועדת האתיקה תצטרך לטפל בזה.

רוחמה אברהם-בלילא: חמור מאוד, שהיתה כאן חדירה לפרטיות שלי, היה כאן חיפוש במסמכים ואף מעבר לזה.

רוחמה אברהם-בלילא: אני לא מדברת על כך עם התקשורת מכיוון שאני חושבת שזה תפקידה של ועדת האתיקה לבחון את הסוגייה, אבל אני לא מוכנה שיציגו את זה כפרשת עציץ כי זה בהחלט לא פרשת עציץ, זה הרבה מעבר לזה.

רוחמה אברהם-בלילא: מכיוון שהנושא נמצא בטיפול אינטנסיבי של יושבת-ראש הכנסת ושל מנכ"ל הכנסת בעניין המנהלתי, אני חושבת שמנכ"ל הכנסת צריך לומר משהו בעניין הזה.

רוחמה אברהם-בלילא: כמו כן, הוא ביקש ממני את רשות הדיבור בעניין הזה.

אבי בלשניקוב: בוקר טוב, אתייחס לסוגייה הזאת בשני אופנים, ראשית, בצד המנהלי.

אבי בלשניקוב: אתמול, לאחר שצפיתי בסרט, יחד עם קצין הכנסת ויחד עם יושבת-ראש ועדת הכנסת שהגישה את התלונה, הנחיתי את הנהלת הבית וביקשתי להנחות עד העובד האחרון בכנסת, שמעתה ואילך, אין אישורי כניסה ללשכות של חברי הכנסת, למעט לצורכי ביטחון וניקיון, אלא באישור חבר הכנסת או מי מטעמו, לצורך העניין, העוזרים הפרלמנטריים.

אבי בלשניקוב: זה בצד המנהלי.

אבי בלשניקוב: הדבר היחיד שאתייחס אליו, אכן הלשכה של חברת הכנסת רוחמה אברהם נפתחה על-ידי עובד כנסת.

אבי בלשניקוב: אשר על כן יצאה הנחיה, חברת הכנסת רוחמה אברהם הגישה תלונה ליושבת ראש הכנסת וביקשה שוועדת האתיקה של הכנסת תתכנס, תשמע, תצפה בקלטות, תדון ותקבל את החלטתה.

אבי בלשניקוב: היושבת ראש הודיעה הבוקר, שהיא אכן מעבירה את התלונה לוועדת האתיקה.

אבי בלשניקוב: זה המקום הראוי והמכובד שתיבדק התלונה.

יורם מרציאנו: צריך להסיר את הנושא מסדר היום, זה לא מוסיף כבוד לאף אחד.

רוחמה אברהם-בלילא: אין ספק שזה לא מוסיף כבוד.

יורם מרציאנו: חברת הכנסת סופה לנדבר לא נמצאת כאן, היא לא יכולה להגיב.

יורם מרציאנו: אני חושב שצריך להוריד את הנושא מסדר היום.

יעקב מרגי: ואם היו חודרים לחדר שלך, מחטטים לך בניירת, היית יושב רגוע?

רוחמה אברהם-בלילא: חבריי חברי הכנסת, ראוי להוסיף בעניין, שהסדרן פתח את הדלת, אבל בחר להשאיר את העוזרות שיחטטו בחפציי האישיים ככול העולה על רוחן, ועזב את החדר.

רוחמה אברהם-בלילא: מכאן אני לא רוצה להוסיף, אני רוצה לעבור לנושא הבא.

רוחמה אברהם-בלילא: דרך אגב, אני לא מתכוונת לעזוב את החדר הזה.

רוחמה אברהם-בלילא: מסגרת הדיון להצעה להביע אי אמון בממשלה

רוחמה אברהם-בלילא: הנושא הבא: מסגרת הדיון להצעה להביע אי אמון בממשלה.

רוחמה אברהם-בלילא: סיעת מרצ-יחד-רע"ם-תע"ל-חד"ש הגישו ליושבת ראש הכנסת הצעה להביע אי אמון בממשלה על הרחבת הבנייה בהתנחלויות.

רוחמה אברהם-בלילא: המועמד להרכיב את הממשלה הינו חבר הכנסת יוסי ביילין.

רוחמה אברהם-בלילא: למרות שזה נוגד את הסיכומים, כאשר ראש הממשלה נמצא בחו"ל לא מקיימים אי אמון, הבנתי שבכל זאת חברת הכנסת זהבה גלאון בחרה כן להעלות את ההצעה לסדר היום.

זהבה גלאון: אני מבקשת לומר כמה דברים.

זהבה גלאון: ראשית, לא היו אתי שום סיכומים.

זהבה גלאון: יש עניין של נוהג בכנסת, שכאשר ראש הממשלה בחו"ל לא מקיימים אי אמון.

זהבה גלאון: הנוהג הזה נוצר כאשר אי האמון היה מאוד משמעותי כדי לאפשר לראש הממשלה להצביע, שלא ימצא את עצמו שהוא לא יכול להצביע אי אמון נגדו.

זהבה גלאון: מהרגע שאי אמון הפך להיות אי אמון קונסטרוקטיבי והדבר הזה חסר משמעות, בכול זאת הקפדנו לכבד את הנוהל כי חשבנו שנוהל הוא נוהל.

זהבה גלאון: הודעתי אתמול ללשכת יושבת-ראש הכנסת, שנחליט היום בישיבת הסיעה שלנו בשעה שתיים וחצי, אבל מכיוון שהאיצו בי לקבל את ההחלטה והאיצו בי להזדרז, חשבנו, לא יכול להיות שבכל שבוע מעלים כאן אי אמון וראש הממשלה איננו.

יעקב מרגי: זה יהיה כל הקדנציה.

זהבה גלאון: נכון, אנחנו מכירים את ראש הממשלה.

זהבה גלאון: אבל חשבנו שבימים כאלה, כשראש הממשלה מוצא לנכון להיות בארצות הברית, בעמאן, במצרים, ועכשיו בפריז ובלונדון, רק לא בכנסת ישראל, להשיב מה קורה עם הקסאמים - - -

מגלי והבה: מה שאת אומרת זאת השמצה.

מגלי והבה: מה זה מוצא לנכון להיות בחו"ל?

זהבה גלאון: לא נראה לי שראש הממשלה זקוק לעזרה שלך, הוא מסתדר בלעדיך מצוין.

מגלי והבה: צריך להיות אובייקטיביים כאשר מדברים בנושאים כאלה.

מגלי והבה: אפילו לא תמו 45 יום.

זהבה גלאון: לכן אמרתי ליושבת ראש הכנסת, שנודיע בצהרים.

זהבה גלאון: משהאיצה בי יושבת-ראש הכנסת - - -

רוחמה אברהם-בלילא: אני חייבת להבהיר, שיושבת ראש הכנסת האיצה בך בשל העובדה שוועדת הכנסת צריכה לקבוע את סדרי הדיון ולא אחרת.

זהבה גלאון: אני מאוד מכבדת את ועדת הכנסת, אני מכירה מקרים שוועדת הכנסת קבעה סדר יום, ואחר כך, כאשר משכו נושא, סדר היום זז קדימה.

זהבה גלאון: לא היה קורה שום דבר אם לא היו מאיצים בי, אבל אם החליטו, שוועדת הכנסת לא יכולה לקבוע סדר יום בלי זה, דבר אחד הוא לא לרוחי, אני לא מוכנה שיאיימו עליי באופן ישיר, באופן עקיף, באופן מרומז, אם אני לא אעמוד בדרישות ובסטנדרטים של הקואליציה ושל הכנסת.

זהבה גלאון: דבר אחד לא אסבול – אני מדברת בשם הסיעה שלי – לא אסכים שיאיימו עליי אם אני לא מתכופפת לצורכי הקואליציה, זה דבר שלא בא בחשבון ואני לא ארחיב בעניין הזה.

גדעון סער: אני מבין ללבה של חברת הכנסת גלאון, שכן, החשש במהלך הקדנציה הקרובה, שראש הממשלה ישהה בחו"ל יותר מאשר ישהה על אדמת המולדת הוא חשש כבד אשר יכול לסכן הצעות אי אמון כדבר שבשגרה.

גדעון סער: יחד עם זאת, החלטנו בהתייעצות עם שתי סיעות נוספות באופוזיציה, סיעת ישראל ביתנו וסיעת האיחוד הלאומי, מתוך שסיעת הליכוד ידועה בארבעה דברים, אחד, היא אחראית, שנית, היא ממלכתית, שלישית, היא קונסטרוקטיבית, ורביעית, היא תחזור לשלטון, מרגע שנודע לנו, שראש הממשלה עומד לצאת לאירופה, שתי מדינות אירופאיות בתוך חמישה ימים, אי לכך החלטנו, על אף שאין לנו אמון בממשלה, נביע זאת בשבוע הבא ולא השבוע.

מגלי והבה: גברתי היושבת ראש, ידוע בבית הזה, כאשר ראש ממשלה נעדר מן הארץ – בפרט ממשלה חדשה – לאפשר לו להכיר את כול העוסקים בנושאים המדיניים באזור ובעולם בכלל.

מגלי והבה: אנחנו לא מדברים על נסיעות סרק של ראש הממשלה, כולנו יודעים שחבר הכנסת אולמרט ידוע בנסיעותיו גם לפני כן, אנחנו מדברים על ראש ממשלה שצריך לנסוע על מנת להכיר מנהיגים בעולם.

זהבה גלאון: אתה עוזר לנו בזה שאתה קובע שהוא אוהב לנסוע.

מגלי והבה: אם הייתם חולמים להיות בממשלה, מה אתם הייתם עושים?

זהבה גלאון: "אם היינו חולמים"?

מגלי והבה: המדינה הזאת צריכה להתנהל.

מגלי והבה: לכן, כאשר ראש הממשלה יוצא לביקור בחו"ל, אפשר לדחות את האי-אמון, הרי הוא לא יישאר לעד בחו"ל ואנחנו גם לא יוצאים לפגרה.

זהבה גלאון: האמת היא, שאני בעדו, אני לא ממש נגדו, אני לא צריכה שהוא יישאר שם - - -

מגלי והבה: לא רק שאת בעדו, החברים שלך – אם מותר לי לצטט – מאיצים, מתי אנחנו שם, מתי עולים על המרכבה.

זהבה גלאון: יש משהו שאני לא יודעת?

מגלי והבה: אני חוזר לנושא העיקרי, או שאנחנו מכבדים את העיקרון, כאשר ראש הממשלה לא נמצא כאן, אין אי אמון, או שזה נפרץ - - -

זהבה גלאון: אני חברת אופוזיציה, יש לי סמכות מלאה לקבוע אם אני עושה את זה או לא, אני לא עובדת אצל אף אחד, כדאי לי להבהיר זאת, אני לא עובדת אצל אף אחד בבית הזה, לא אני ולא הסיעה שלי.

אחמד טיבי: אין ספק שמדובר בדברים נכונים, אי אפשר שבכול שבוע שבו ראש הממשלה נוסע לחו"ל, לא תהיה אופוזיציה.

אחמד טיבי: ממילא האופוזיציה היא לא מי יודע מה דורסנית, היא אפילו לא מי יודע משפיעה, ראינו את הפער בהצבעות התקציב.

אחמד טיבי: לכן, אי אפשר שבכול שבוע שראש הממשלה לא נמצא כאן, לא יהיה אי אמון.

אחמד טיבי: זה בלתי אפשרי.

אחמד טיבי: כאילו יש אמון בראש הממשלה וזה מצג שווא.

גדעון סער: אני מבקש להעיר לפרוטוקול, לאחר שנועצתי בשבוע שעבר בחברת הכנסת גלאון, הגעתי להחלטתי זו שתאמה את החלטתה, והיא פעלה כפי שאני פעלתי בזמן ביקורו בוושינגטון.

גדעון סער: הנחתי שעמדתה השבוע תהיה זהה לעמדתה משבוע שעבר.

זהבה גלאון: ברוח המונדיאל "אנחנו חיים משבת לשבת", מכיוון שאתה מדבר אתי שבע פעמים ביום, היית צריך לקבל את ההכרעה שלך לאחר שדיברת - - -

יעקב מרגי: גברתי היושבת ראש, מי שמדבר על מעמדה של הכנסת, תדמיתה וכבודה של הכנסת, אני חושב שהגיע הזמן לקיים דיון מעמיק.

יעקב מרגי: לא ייתכן שהצעת חוק שנפלה לא תוכל לעלות במשך חצי שנה, לעומת זאת, הצעת אי אמון, תהיה אווילית ככל שתהיה וחסרת סיכוי, יכולה לחזור על עצמה בכול שבוע מחדש.

רוחמה אברהם-בלילא: תגיש הצעה לתיקון התקנון ונדון בזה.

רוחמה אברהם-בלילא: אגב, מחר מתקיים כאן דיון בנושא שינויים בתקנון.

רוחמה אברהם-בלילא: מכיוון שחברת הכנסת גלאון שהגישה את האי אמון, עדיין עומדת על דעתה לקיים את האי אמון, אני מציעה את הדבר הבא: דיון משולב, עשר דקות להצגת הנושא, שלוש דקות לכול סיעה.

רוחמה אברהם-בלילא: מי בעד ההצעה ירים את ידו.

רוחמה אברהם-בלילא: הצבעה בעד – רוב נגד – אין נמנעים – אין ההצעה התקבלה.

רוחמה אברהם-בלילא: ההצעה התקבלה פה אחד, תודה רבה.

רוחמה אברהם-בלילא: ישיבות ועדות הכנסת

רוחמה אברהם-בלילא: אני עוברת לנושא הבא, אני רוצה לספר לוועדה, בשבוע שעבר כינסתי את ראשי הוועדות מהטעם הפשוט, חברי כנסת החברים בוועדות רבות אינם ממצים את עצמם בדיונים כאלה ואחרים המתנהלים בישיבות הוועדות השונות.

רוחמה אברהם-בלילא: הדיון שערכנו יחד עם ראשי הוועדות היה על מנת לנסות למצוא את הנוסחה של חפיפה בקרב הוועדות.

רוחמה אברהם-בלילא: זאת אומרת, לא כול הוועדות יפעלו בו זמנית, אלא ננסה למצוא לוח זמנים ונשבץ את הוועדות בצורה הבאה, שכול חבר כנסת יוכל למצות את מקסימום היכולות שלו בקרב הוועדות.

רוחמה אברהם-בלילא: היום בשעה חמש מתכנסת ועדת משנה לדון בעניין הזה, אני מעריכה, שמחר-מחרתיים נמצא נוסחה בעניין וכמובן אביא זאת בפני חברי הוועדה.

רוחמה אברהם-בלילא: אם למישהו יש רעיון בנושא הזה, תגישו לי את היום עד אחר הצהרים ונשמח לדון בזה.

רוחמה אברהם-בלילא: הקמת ועדות לעניין מסוים לפי סעיף 17 לתקנון הכנסת: הוועדה למאבק בנגע הסמים.

רוחמה אברהם-בלילא: הוועדה לבחינת העובדים הזרים.

רוחמה אברהם-בלילא: אני עוברת לנושא הבא: קביעת שתי ועדות לעניין מסוים, האחת, הוועדה למאבק בנגע הסמים.

רוחמה אברהם-בלילא: השנייה, הוועדה לבחינת בעיות העובדים הזרים.

רוחמה אברהם-בלילא: סעיף 17 לתקנון הכנסת קובע, שהכנסת תבחר מזמן לזמן, לפי הצעת ועדת הכנסת, ועדה לעניין מסוים שדינה לכול דבר, פרט לתקופת כהונתה, כדין ועדה קבועה, אם לא קבעה הכנסת הוראות אחרות.

רוחמה אברהם-בלילא: ועדת הכנסת מציעה להקים שתי ועדות לעניין מסוים.

רוחמה אברהם-בלילא: כפי שאמרתי, הוועדה למאבק בנגע הסמים, הוועדה השנייה, הוועדה לבחינת בעיות העובדים הזרים.

רוחמה אברהם-בלילא: הוועדה למאבק בנגע הסמים – סמכויותיה: שימוש בסמים וסמים מסוכנים, לרבות לצרכים רפואיים, עבירות סמים ועבירות המבוצעות בשל שימוש בסמים מסוכנים, טיפול ושיקום בנרקומנים ונפגעים מסמים, הרשות למלחמה בסמים, מדיניות ציבורית, הסברתית וחינוכית למניעת השימוש בסמים בישראל.

רוחמה אברהם-בלילא: הרכב הוועדה – הוועדה תהיה בת 15 חברים, כפי שהיה בשנים קודמות: לסיעת קדימה 4 נציגים: שלמה ברזניץ, רונית תירוש, יואל חסון ומנחם בן-ששמון.

רוחמה אברהם-בלילא: לסיעת העבודה-מימד שני נציגים: חבר הכנסת יורם מרציאנו, השני, חבר הכנסת סנה אתה אמור להעביר לי שם של נציג נוסף.

אפרים סנה: חברת הכנסת קולט אביטל.

רוחמה אברהם-בלילא: חברת הכנסת אביטל.

רוחמה אברהם-בלילא: לסיעת ש"ס נציג אחד.

רוחמה אברהם-בלילא: לסיעת הליכוד שני נציגים: חבר הכנסת גלעד ארדן וחברת הכנסת לימור לבנת.

רוחמה אברהם-בלילא: לסיעת ישראל ביתנו נציג אחד, חבר הכנסת יצחק אהרונוביץ.

רוחמה אברהם-בלילא: לסיעת האיחוד הלאומי מפד"ל נציג אחד, חבר הכנסת ניסן סלומניסקי.

רוחמה אברהם-בלילא: לסיעת גיל נציג אחד, חבר הכנסת אלחנן גלזר.

רוחמה אברהם-בלילא: לסיעת יהדות התורה נציג - - -

מאיר פרוש: יהדות התורה מבקשת מיושב ראש הקואליציה להחליף לה נציג בוועדה לעובדים זרים.

אביגדור יצחקי: אם כך אני מבקש, תני להם נציגות בוועדה לבחינת העובדים הזרים, וכאן תני לסיעת העבודה שלושה נציגים.

רוחמה אברהם-בלילא: לתת לעבודה שלושה נציגים, העבודה מוותרת על נציג אחד בוועדה לזכויות העובדים הזרים?

רוחמה אברהם-בלילא: חבר הכנסת אביגדור יצחקי, זה לא דיון פתוח, כרגע יש נציג אחד ליהדות התורה, תגיעו להסכמות אחרות ביניכם, אשנה את זה.

מאיר פרוש: הגענו כבר להסכמות בוועדה המסדרת.

רוחמה אברהם-בלילא: אני לא מקבלת את זה באמצע ההצעה.

אביגדור יצחקי: נחליף אחר כך.

רוחמה אברהם-בלילא: סיעת מרצ ויתרה על מקומה.

רוחמה אברהם-בלילא: סיעת רע"מ-תע"ל נציג אחד, חבר הכנסת טלב אלסאנע.

רוחמה אברהם-בלילא: אני חוזרת שוב, יושב-ראש הוועדה יהיה נציג מטעם ש"ס, אני מבקשת לקבל עד מחר את שמו של הנציג.

רוחמה אברהם-בלילא: חבר הכנסת יצחקי, אני מבקשת להגיע להסכמות בין יהדות התורה לבין סיעת העבודה.

ראובן ריבלין: גברתי היושבת ראש, הסיעה הכי גדולה שפעילה בכנסת היא בערך בת 13 חברים, אם תיקחו את קדימה עם 29 מנדטים, תורידו את כל השרים, תורידו את יושבי ראש הוועדות, תקבלו שהסיעה הגדולה הפעילה בכנסת היא בת 13-14 חברים.

ראובן ריבלין: כל שאר הסיעות פחות מכך, גם מפלגת העבודה, שלה יש שרים וראשי ועדות.

ראובן ריבלין: אני חושב, לא טוב שאנחנו מקיימים ועדות שאינן ועדות על-פי התקנון אלא ועדות שבכול פעם אנחנו מקימים אותן לצורך איוש ביושב ראש כזה או אחר.

ראובן ריבלין: אני יודע שזה גם נוגע למפלגתי.

ראובן ריבלין: אני אומר פעם נוספת לפרוטוקול, אני חושב שטוב תעשה הכנסת אם ועדת הסמים תהיה ועדת משנה של ועדת העבודה והרווחה, אם הוועדה לעובדים זרים תהיה ועדת משנה של ועדת העבודה והרווחה או ועדה אחרת.

ראובן ריבלין: לא טוב שאנחנו מקיימים ועדות שהן מתקיימות רק כאשר היושב ראש הוא גם חבר הכנסת.

רוחמה אברהם-בלילא: העלית הצעה בעלת כובד משקל שיש לדון בה.

רוחמה אברהם-בלילא: מצד שני, בעת שמיניתי את הוועדות הללו, חלקן דרשתם, שתהיינה ועדות סטטוטוריות.

רוחמה אברהם-בלילא: לכן, אם אדוני סבור שיש לשנות את הסוגיה, ישלח אליי מכתב ונקיים דיון בנושא שינוי התקנון.

רוחמה אברהם-בלילא: אין שום בעיה בעניין.

ראובן ריבלין: ההצבעה כעת היא החלטה מכוננת את הוועדות.

ראובן ריבלין: עד לרגע זה אין ועדות בכנסת השבע-עשרה - - -

רוחמה אברהם-בלילא: יש ועדות, הקמנו שתי ועדות מיוחדות, הוועדה לפניות הציבור, הוועדה למעמד האישה, זכויות הילד.

ראובן ריבלין: הוועדה למעמד האישה היא ועדה סטטוטורית.

רוחמה אברהם-בלילא: סליחה, הוועדה לפניות הציבור והוועדה לזכויות הילד, שתי הוועדות האלה הוקמו בשבוע שעבר.

רוחמה אברהם-בלילא: מכיוון שהקמנו את שתי הוועדות, אנחנו לא יכולים לעשות איפה ואיפה ולהחליט, דווקא כאשר מקימים את הוועדות בנושא סמים וזכויות עובדים זרים, כאן מטילים וטו.

רוחמה אברהם-בלילא: לכן אני סבורה שמדובר בנושא בעל כובד משקל שצריך לדון בו בכול היבטיו השונים.

רוחמה אברהם-בלילא: אני מציעה לאדוני, גם אם הקמנו את הוועדות הללו, נדון בוועדת הכנסת ונחליט לגבי גורלן של הוועדות הללו וגורלן של ועדות אחרות.

רוחמה אברהם-בלילא: אני לא מציעה לקבל החלטה שלא להקים את הוועדות הללו.

אביגדור יצחקי: אני מבקש לערוך שני שינויים, האחד, בוועדת הסמים, במקום שלמה ברזניץ יהיה זאב אלקין, והפוך בוועדה לעובדים זרים.

אביגדור יצחקי: דבר שני, אני מבקש להחליף בוועדות בין נציגי ש"ס ליהדות התורה, כאשר נציג יהדות התורה יכהן בוועדה לעובדים זרים, וש"ס תקבל נציג נוסף בוועדת הסמים.

אביגדור יצחקי: דבר נוסף, היושב ראש המומלץ על ידינו יהיה מסיעת ש"ס.

אביגדור יצחקי: מחר נמסור את השם.

יעקב מרגי: דעתו של יושב-ראש הכנסת לשעבר, חבר הכנסת רובי ריבלין, ידועה לגבי הוועדות המיוחדות.

יעקב מרגי: אני חושב, במצב שבו נמצאת החברה שלנו בתחום העובדים הזרים, אנחנו מככבים בסחר - - -

ראובן ריבלין: חשוב שיהיו ועדות שחברי הכנסת מופיעים בהן.

יעקב מרגי: מצב הסמים והסחר בסמים שזה נושא הנושק לעובדים הזרים, הוא חמור במדינה שלנו.

יעקב מרגי: להעמיס את הנושאים הללו על ועדות אחרות העסוקות מבוקר עד לילה בנושאים אחרים, אני חושב שזה לא מתאים.

יעקב מרגי: אני חבר שכיהנתי בכנסת הקודמת רק בוועדות לעניינים מיוחדים, אני רוצה לומר לך, שהבאנו כבוד לכנסת הקודמת הרבה יותר מוועדות אחרות.

יעקב מרגי: נכון שנוכחות חברי הכנסת בוועדות האלה אינה דומה לנוכחות חברי ועדת הכספים והכלכלה אבל דומה לשאר הוועדות.

יעקב מרגי: הוועדות הללו קמו בגלל המצוקות ובעיות בחברה במדינת ישראל ולכן צריך להקים את הוועדות הללו.

ראובן ריבלין: ועדת העבודה והרווחה תטפל בזה במסירות נפש.

ראובן ריבלין: כדאי שגברתי תזמין את ראשי הוועדות החדשות לתיאום.

נאדיה חילו: אני רוצה להתייחס למה שנאמר כאן, בלי להפחית מערכן של שתי הוועדות – אני מגיעה עכשיו מדיון בוועדת העבודה והרווחה, גם שם עלה הנושא של העובדים הזרים כחלק מסוגייה כללית של תעסוקה, שבעצם הנושא מורכב מסוגיות אחרות.

נאדיה חילו: לדעתי, גם נושא הסמים הוא לא נושא בפני עצמו שאפשר לקחת אותו, לנתק אותו ולדון בו בנפרד.

נאדיה חילו: תמיד יש סוגיות נוספות הקשורות לנושא הזה.

נאדיה חילו: אני בעד שהוועדות האלה תהיינה ועדות משנה, זה יעיל יותר מבחינת התוצאות.

רוחמה אברהם-בלילא: שבו ביניכם, תגישו הצעה לשינוי התקנון ונדון בזה.

רוחמה אברהם-בלילא: אני מעמידה להצבעה את ההצעה שהקראתי, כולל השינויים של חבר הכנסת יצחקי בנוגע לוועדת הסמים.

רוחמה אברהם-בלילא: הצבעה בעד – 12 נגד – אין נמנעים – 1 ההצעה התקבלה.

רוחמה אברהם-בלילא: ההצעה עברה.

רוחמה אברהם-בלילא: 2.

רוחמה אברהם-בלילא: הוועדה לבחינת בעיות העובדים הזרים -

רוחמה אברהם-בלילא: הוועדה לבחינת בעיות העובדים הזרים, סמכויות הוועדה: בחינת התופעה רחבת ההיקף של העובדים הזרים בארץ.

רוחמה אברהם-בלילא: פיקוח על העסקת עובדים זרים.

רוחמה אברהם-בלילא: תנאי עבודתם של העובדים הרים לרבות שכר, ביטוח לאומי, ביטוח בריאות והתנהגות המעסיקים.

רוחמה אברהם-בלילא: התנהלות הממשלה ביחס להעסקת עובדים זרים, עבודת משטרת ההגירה וטיפול בבעיות הקשורות להיתרי העסקה לעובדים.

רוחמה אברהם-בלילא: השפעת העובדים הזרים על שוק העבודה והתעסוקה בישראל.

רוחמה אברהם-בלילא: ההבחנה שבין עובדים זרים שהם חיוניים למטרות סיעוד וכו' לבין עובדים זרים שאפשר להחליפם בעובדים ישראליים.

רוחמה אברהם-בלילא: דרכי ההתנהגות ביחס לעובדים זרים בעת החזרתם לארצות מולדתם.

רוחמה אברהם-בלילא: חקיקה שנוגעת לעובדים זרים.

רוחמה אברהם-בלילא: הרכב הוועדה – הוועדה תהיה בת 15 חברים: לסיעת קדימה ארבעה נציגים: חבר הכנסת ברזניץ, דוד טל, עתניאל שנלר ושי חרמש.

רוחמה אברהם-בלילא: לסיעת העבודה שלושה נציגים, אבקש לקבל את השמות שלהם.

רוחמה אברהם-בלילא: סיעת יהדות התורה נציג אחד.

רוחמה אברהם-בלילא: סיעת הליכוד שני נציגים, במקום נציג אחד, וזה על-פי הסיכום של חבר הכנסת סער עם סיעת האיחוד הלאומי מפד"ל.

רוחמה אברהם-בלילא: לסיעת ישראל ביתנו נציג אחד, סטס מיסז'ניקוב.

רוחמה אברהם-בלילא: סיעת האיחוד הלאומי-מפד"ל, נציג אחד, חבר הכנסת צבי הנדל.

רוחמה אברהם-בלילא: אני מדגישה, במקום שני נציגים.

רוחמה אברהם-בלילא: לסיעת גיל שני נציגים, חבר הכנסת משה שרוני וחברת הכנסת שרה שלו-מרום.

רוחמה אברהם-בלילא: לסיעת מרצ נציג אחד, חבר הכנסת רן כהן.

רוחמה אברהם-בלילא: יושב-ראש הוועדה יהיה חבר הכנסת רן כהן.

אביגדור יצחקי: לא, גברתי, מאחר ורצינו לעשות מחווה, זה לא במכסה של האופוזיציה, הקואליציה רצתה לעשות מחווה לאופוזיציה, אבל בעקבות ההתנהגות היום בנושא אי אמון, אנחנו מבקשים התייעצות סיעתית כדי לקבוע את עמדתנו.

זהבה גלאון: זה במסגרת האיומים שאיימת עליי, אתה מעניש אותי עכשיו?

אביגדור יצחקי: אין אצלי חד צדדיות.

זהבה גלאון: אני רוצה להבין איך אתה עובד כאן, אתה מעניש אותנו?

זהבה גלאון: אתה עושה כיפופי ידיים?

זהבה גלאון: אתה חושב שתוכל לחייב אותנו להצביע כרצונך?

זהבה גלאון: אני רוצה להבהיר לך, חבר הכנסת יצחקי, אתה יו"ר קואליציה חדש, תבין שיש דברים שלא עושים.

אביגדור יצחקי: לא עושים גם מה שאת עושה.

אביגדור יצחקי: מה היה כל כך חשוב להסיר את האי אמון, בגלל שעוד לא יודעים ממה נהרגה המשפחה המסכנה?

אביגדור יצחקי: אף אחד עוד לא יודע ממה נהרגה המשפחה.

אביגדור יצחקי: את זה אתם רוצים להעלות היום.

אביגדור יצחקי: לרקוד על דם זה מתאים לימין, לא לשמאל.

אורי אריאל: אני מוחה על כך.

זהבה גלאון: תקשיב חבר הכנסת יצחקי, אתה היסטרי, תבין, אנחנו לא נעבוד אצלך גם אם תבטל לנו את כל הייצוג.

אביגדור יצחקי: אני כבר מודיע לך, שאני אבטל את כול הייצוג, גם בוועדת החוקה, גם ממלא מקום בוועדת הכספים.

אביגדור יצחקי: לפחות אוכל להיענות לבקשות הקואליציה.

רוחמה אברהם-בלילא: חבר הכנסת יצחקי, חברת הכנסת גלאון, שבו ביניכם, תגבשו את העניין, אני אעלה את הנושא הזה שוב מחר.

זהבה גלאון: הקואליציה הזאת גם תבין שיש מגבלות לכוח.

רוחמה אברהם-בלילא: הנושא הזה יגיע להצבעה מחר, אני מבקשת מכם להגיע להסדר ביניכם.

רוחמה אברהם-בלילא: בקשת יו"ר ועדת הפנים ואיכות הסביבה להעביר את ההצעה לסדר היום בנושא: "תכנית סיוע להצלת "עיר הכרמל" (דלית אל כרמל-עוספיא) (מס' 209), מוועדת הכספים לדיון בוועדת הפנים ואיכות הסביבה.

רוחמה אברהם-בלילא: אני עוברת לנושא הבא:

רוחמה אברהם-בלילא: בקשת יו"ר ועדת הפנים ואיכות הסביבה להעביר את ההצעה לסדר היום בנושא: תוכנית סיוע להצלת "עיר הכרמל" (דלית אל כרמל-עוספיא) (מס' 209), מוועדת הכספים לדיון בוועדת הפנים ואיכות הסביבה.

אביגדור יצחקי: הצעה לסדר.

אביגדור יצחקי: אני חושב שהנושא העיקרי הוא עיר הכרמל ולא ייצוגה באיזה שהיא ועדה.

אביגדור יצחקי: אני הוא זה שיזמתי את האיחוד הזה, אני חושב שהוא איחוד נכון, איחוד טוב, אבל הוא צריך להיות מגובה בתקציבים על מנת להעמיד את העיר הזאת על רגליה.

אביגדור יצחקי: אין ספק שחברי כנסת רבים עושים די בעניין הזה, כולל מגלי והבה, נדיה חילו, חבר הכנסת ריבלין, אני חושב שצריך לעשות רבות.

אביגדור יצחקי: כרגע יש מחלקות באיזה ועדה לקיים את הדיון, הכי חשוב כרגע זה טובתה של עיר הכרמל.

אביגדור יצחקי: לכן, אני מבקש לדחות את ההצבעה למחר.

אביגדור יצחקי: נשב היום, נגיע כולנו להסכמה מה הכי טוב לעיר הכרמל, האם ועדת הפנים, ועדת הכספים, ועדה משותפת, לא משנה מה, אבל אני מבקש לדחות את ההצבעה למחר, לאחר שנקיים ישיבה בינינו.

אביגדור יצחקי: אגב, אני חושב שהבקשה של יושב-ראש ועדת הפנים היא לגיטימית מאוד ואני בעדה.

גאלב מג'אדלה: עיר הכרמל חשובה לנו מאוד, אבל חשובים יותר לנו הנהלים והתקנון של הכנסת, המינהל התקין והיושר.

גאלב מג'אדלה: זה נושא לוועדת הפנים.

גאלב מג'אדלה: חבר הכנסת מגלי והבה, לצערי הרב, ניצל סיטואציה שלא הייתי בישיבת מליאת הכנסת והעביר זאת לוועדת הכספים.

גאלב מג'אדלה: יש לזה משמעות שלילית שתפגע בעיר הכרמל.

גאלב מג'אדלה: מה פתאום עיר הכרמל נדונה בוועדת הכספים, זה משהו מיוחד, זה טיפול מיוחד?

גאלב מג'אדלה: הנושא הזה צריך לחזור לוועדת הפנים, לכבד את התקנון והנהלים של הכנסת.

רוחמה אברהם-בלילא: אדוני לא מוכן להצעה של חבר הכנסת יצחקי, להגיע לפשרה?

גאלב מג'אדלה: אין לי בעיה, אני מוכן.

גאלב מג'אדלה: אם אנחנו משיגים את המטרה, קרי, לכבד את תקנון הכנסת, אין בעיה.

יעקב ליצמן: אני טיפלתי בנושא הזה לא פעם אחת כיושב ראש ועדה עוד בקדנציה הקודמת.

יעקב ליצמן: הטיפול התחיל בזמנו ולכן איני רואה שום סיבה שהטיפול לא יימשך בוועדת הכספים.

יעקב ליצמן: כל נושא כספים ברשויות נדונים בעיקר בוועדת הכספים.

רוחמה אברהם-בלילא: האם אדוני מקבל את הצעתו של חבר הכנסת יצחקי?

יעקב ליצמן: אני מסכים, אבל אני מניח שמחר לא אשנה את דעתי.

רוחמה אברהם-בלילא: רבותיי, נעביר את הנושא למחר.

מגלי והבה: גברתי, רציתי להתייחס לדבריו של חבר הכנסת גאלב מג'אדלה, לא ניצלתי שום מעמד, לא במליאה - - -

אביגדור יצחקי: הוא חזר בו.

מגלי והבה: גם חבר הכנסת רובי ריבלין וגם אנוכי נכחנו וביקשנו להעביר זאת לוועדת הכספים.

רוחמה אברהם-בלילא: הנושא יידון מחר, תודה רבה, הישיבה נעולה.